SKRIFTLIG FORESPØRGSEL E-1808/99

af Paul Rübig (PPE-DE) til Kommissionen

(12. oktober 1999)

Om: Bemyndigede organer

Kommissionens intention om at fremme den frie bevægelighed for varer mellem EU- og ansøgerlandene gennem hurtig godkendelse af bemyndigede organer og at sænke industriens omkostninger kan støttes. Det er imidlertid også klart, at der hverken må eller skal ske nogen varig forringelse for så vidt angår miljøstandarder, sociale standarder, produktstandarder og tekniske standarder for forbrugerne, hverken i EU eller i ansøgerlandene. Derfor bør det på området kontrol af godkendelse af markedsføring af produkter sikres, at bemyndigede organer i ansøgerlandene får den nødvendige faglige og finansielle bistand, således at EU's kvalitetsstandarder kan opretholdes. Desuden bør der også generelt sørges for, at kvalitetsstandarderne for teknisk kontrol i EU og i ansøgerlandene garanterer forbrugerne et højt beskyttelses- og sikkerhedsniveau. Der er ikke plads til sorte får i gruppen af sådanne vigtige organer.

1. Hvorfor er spørgsmålet om bemyndigede organer (notified bodies) ikke behandlet i den samlede ansøgerpakke?

2. Hvilke foranstaltninger har Kommissionen planlagt med henblik på at bringe de bemyndigede organer i ansøgerlandene på niveau med EU's kvalitetsstandarder og er disse foranstaltninger tilstrækkelige?

3. Hvilke erfaringer har Kommissionen indtil nu med procedurerne vedrørende beskyttelsesklausuler, og hvorledes udformes disse procedurer i overgangsperioden?

4. Hvordan er spørgsmålet om jurisdiktion reguleret?

5. Hvorledes planlægger Kommissionen at sikre den løbende kontrol af de nødvendige kvalitetsstandarder både i EU og i ansøgerlandene?

6. Har kommissionen planlagt yderligere skridt med henblik på at fremme liberalisering på standardiserings- og kontrolområdet og dermed at reducere omkostningerne for erhvervslivet og samtidig indirekte for forbrugerne?

Svar afgivet på Kommissionens vegne af Günter Verheugen

(3. december 1999)

Kommissionen er stort set enig i det synspunkt, som det ærede medlem udtrykker.

Den har dog følgende kommentarer til de specifikke spørgsmål:

1. Spørgsmålet om de anmeldte organer er omfattet af udvidelsesforhandlingerne i kapitlet fri bevægelighed for varer. Disse forhandlinger er endnu ikke afsluttet.

2. Kommissionen har klargjort for ansøgerlandene, at overensstemmelse med EU-regelværket vedrørende anmeldte organer er en uomgængelig betingelse for tiltrædelse, og denne holdning anfægtes ikke. Der ydes faglig bistand på dette område gennem programmerne Phare og specielt PRAQ III. Via sidstnævnte ydes der også støtte til evaluering af fremskridt med henblik på at kanalisere bistanden effektivt. Ved hjælp af denne faglige bistand sker der en overførsel af den bedste europæiske praksis, som skal hjælpe modtagerlandene til at nå op på de niveauer, som findes i Fællesskabet.

3. og 4. Beskyttelsesproceduren i Fællesskabets produktlovgivning finder kun anvendelse inden for Det Europæiske Økonomiske Samarbejdsområde (EØS) eller i lande, hvor dens anvendelse er fastsat ved specifikke handelsaftaler. Den anvendes ikke i ansøgerlande i førtiltrædelsesperioden, medmindre dette er fastsat ved en særlig aftale. Spørgsmålet om jurisdiktion er derfor ikke relevant.

5. Markedsovervågning inden for Fællesskabet er medlemsstaternes eget ansvar. I henhold til fællesskabslovgivningen skal de enkelte medlemsstater træffe alle nødvendige foranstaltninger til at sikre overensstemmelse med regelværket, for eksempel hvad angår friheden til at markedsføre produkter, der opfylder de relevante krav, og forpligtelsen til at sikre, at produkter, der ikke opfylder disse krav, ikke udbydes på markedet. Som led i forberedelserne til medlemskab vil Fællesskabet føre tilsyn med ansøgerlandenes fremskridt med gennemførelsen af EU-regelværket ved undersøgelser og møder i de forskellige underudvalg.

6. De protokoller til Europaaftalen om overensstemmelsesvurdering og godkendelse af varer (PECA), som i øjeblikket er under drøftelse med et antal ansøgerlande, skulle lette handelen i de ansøgerlande, hvor det er bevist, at landet allerede har overtaget og reelt gennemført EU-regelværkets bestemmelser vedrørende industrivarer. Det kræves, at ansøgerlandet har gennemført den relevante lovgivning, at der findes anmeldte organer med kompetence på fællesskabsniveau, at der er indført effektiv markedsovervågning og at der er fastsat en beskyttelsesprocedure i lighed med den, der anvendes inden for Fællesskabet. I henhold til den foreslåede PECA-ordning hører overholdelsen af reglerne for anvendelsen af beskyttelsesproceduren under de respektive parters jurisdiktion under tilsyn af Det Fælles Udvalg.